1.INTRODUCERE

Decizia 1080/2011/UE a Parlamentului European și a Consiliului din 25 octombrie 2011 și, respectiv, Decizia 466/2014/UE a Parlamentului European și a Consiliului din 16 aprilie 2014 prevăd acordarea unei garanții a UE în favoarea Băncii Europene de Investiții (BEI) pentru pierderile rezultate din operațiuni de finanțare ale BEI pentru proiecte din afara Uniunii în perioadele 2007-2013 și, respectiv, 2014-2020 (denumite în continuare „deciziile” sau „garanția UE”). Deciziile prevăd obligația Comisiei de a întocmi un raport anual privind activitățile externe ale BEI derulate cu garanția bugetară a UE, pe baza rapoartelor anuale furnizate de BEI. Ca urmare a extinderii cu șase luni a Deciziei 1080/2011/UE până la 30 iunie 2014 și a adoptării Deciziei 466/2014/UE pentru perioada 2014-2020, prezentul raport, care acoperă anul 2014, a fost elaborat pe baza cerințelor celor două temeiuri juridice. Prezentul raport oferă, de asemenea, un rezumat al operațiunilor pe risc propriu desfășurate de BEI în 2014 în regiunile care intră sub incidența deciziilor. Operațiunile BEI în țări din Africa, zona Caraibilor și Pacific (ACP), precum și în țările și teritoriile de peste mări (TTPM) sunt tratate într-un raport anual separat.

Noua Decizie 466/2014/UE adoptată la 16 aprilie 2014 (denumită în continuare „mandatul”) stabilește un plafon maxim pentru garanția UE de 30 de miliarde EUR, defalcată într-un plafon fix în valoare de 27 de miliarde EUR și o sumă suplimentară opțională de 3 miliarde EUR. Activarea sumei opționale, precum și repartizarea regională a acesteia se stabilește de Parlamentul European și de Consiliu în urma evaluării mandatului la jumătatea perioadei. În noua decizie, cele trei obiective la nivel înalt pentru extinderea garanției UE rămân neschimbate: promovarea creșterii în sectorul privat local, dezvoltarea infrastructurii sociale și economice, combaterea schimbărilor climatice și, ca obiectiv de bază, promovarea integrării regionale. Mandatul a intrat în vigoare odată cu semnarea acordului de garantare la 25 iulie 2014.

Informații mai detaliate și tabele statistice referitoare la activitățile menționate mai sus, inclusiv la nivel de proiect, sector, țară și regiune, pot fi consultate în documentul de lucru al serviciilor Comisiei anexat (denumit în continuare „documentul de lucru”). În urma celui de al treilea an de punere în aplicare a cadrului de măsurare a rezultatelor (REsults Measurement – ReM) al BEI, prezentul raport oferă informații cu privire la rezultatele preconizate pe baza operațiunilor de finanțare ale BEI semnate în 2014. Rezultatele reale obținute pe baza primelor revizuiri la finalizarea proiectului în temeiul cadrului ReM sau pe baza unor studii de caz cu privire la operațiunile aprobate înainte de măsurarea rezultatelor și finalizare sunt prezentate în documentul de lucru al serviciilor Comisiei.

2.PRINCIPALELE REZULTATE

Anexa la raportul privind activitatea externă a BEI din 2013 care a beneficiat de garanția bugetară a UE a oferit o imagine globală asupra operațiunilor de finanțare ale BEI în afara UE, desfășurate din 2007 până la 30 iunie 2014. Raportul a concluzionat că utilizarea finală a Deciziei 1080/2011/UE la 30 iunie 2014 a fost de 99 % în total, în pofida mediului de afaceri dificil din mai multe părți ale lumii.

În regiunile care intră sub incidența deciziei, împrumuturile semnate s-au ridicat în total la 6,8 miliarde EUR, o sumă aproape egală cu cea din anul precedent, finanțarea cu garanție UE aflându-se în scădere ușoară la 4,2 miliarde EUR și finanțarea din facilitățile BEI pe risc propriu aflându-se în creștere cu 0,2 miliarde EUR, până la 2,6 miliarde EUR. Volumele totale de împrumuturi în 2014 au fost determinate, în principal, de o performanță puternică în țările din regiunile din vecinătate și în țările aflate în fază de preaderare.

BEI a continuat să își demonstreze angajamentul de a sprijini agenda UE de combatere a schimbărilor climatice. În septembrie 2015, Consiliul BEI a adaptat o strategie de combatere a schimbărilor climatice pentru a îndruma toate acțiunile BEI atât din interiorul, cât și din afara UE și se preconizează actualizarea strategiei climatice a BEI pentru țările care intră sub incidența mandatului privind împrumuturile externe înainte de sfârșitul anului 2015. Operațiunile BEI semnate în regiunile care intră sub incidența deciziei rămân cu mult peste pragul de 25 % stabilit în decizie, 2,1 miliarde EUR sau 31 % din totalul împrumuturilor semnate vizând combaterea schimbărilor climatice în acest an, cu un accent special pe regiunea Asia și America Latină (AAL) (aproape 40 % din împrumuturile semnate destinate combaterii schimbărilor climatice).

În 2014, când cadrul ReM a fost pus în aplicare pentru al treilea an la rând, BEI a constatat că se preconizează ca 100 % din operațiunile noi semnate în regiunile care intră sub incidența mandatului să aibă o contribuție excelentă sau bună la obiectivele mandatului. Se estimează că peste 90 % din proiectele noi vor avea rezultate excelente sau bune în ceea ce privește impactul așteptat, calitatea și soliditatea proiectelor. Conform estimărilor, peste 85 % din proiectele noi vor fi asociate cu o valoare adăugată ridicată sau semnificativă a operațiunilor BEI. Raportul BEI privind rezultatele operațiunilor BEI din afara UE (care include, de asemenea, operațiuni în țările ACP și TTPM) în 2014 a fost publicat pe site-ul BEI.

Noua decizie subliniază o aliniere puternică a activității externe a BEI cu politicile externe, programele și instrumentele UE și trebuie menționat faptul că, în cursul anului 2014, BEI a continuat să coopereze îndeaproape cu Comisia și SEAE în vederea consolidării coerenței și conformității acțiunilor BEI cu politicile externe ale UE. În acest context, Comisia, împreună cu BEI și în consultare cu SEAE, a pregătit varianta revizuită a orientărilor operaționale regionale de natură tehnică, care a fost transmisă Parlamentului și Consiliului în mai 2015.

3.OPERAŢIUNI DE FINANŢARE

3.1.IMAGINE DE ANSAMBLU ASUPRA VOLUMULUI FINANŢĂRII ACORDATE DE BEI ÎN REGIUNILE CARE INTRĂ SUB INCIDENŢA DECIZIILOR

Tabelul de mai jos oferă o imagine de ansamblu asupra volumului finanţării acordate de BEI în 2014 în regiunile care intră sub incidenţa deciziilor.

Tabelul 1: Operațiunile de finanțare externă ale BEI semnate în 2014

Ţări ale operaţiunii Operațiuni cu garanție UE Operațiuni ale BEI pe risc propriu Total (milioane EUR) Garanția globală Acoperirea riscului politic Total Țări aflate în faza de preaderare 621 0 621 1815 2436 Țări mediteraneene 1122 260 1382 230 1612 Țări din vecinătatea estică, Rusia 1016 160 1176 0 1176 Țări din Asia și America Latină 670 150 820 550 1370 Țări din Africa de Sud 175 0 175 0 175 Total 3603 570 4174 2595 6769

Note: În plus față de volumele sus-menționate ale resurselor proprii ale BEI, au fost semnate operațiuni legate de capital și de microfinanțare în valoare de 52 de milioane EUR din resurse furnizate de terți în zona mediteraneană.

Cota de activitate care a beneficiat de garanția UE a scăzut în 2014 cu 4 % ca volum total, ajungând la 4,2 miliarde EUR (4,4 miliarde EUR în 2013) sau 61 % din totalul finanțării din 2014 în regiunile care intră sub incidența deciziei. Cota de activitate pe risc propriu a BEI a crescut cu 4 %, ajungând la 2,6 miliarde EUR. Peste 90 % din operațiunile finanțate de BEI pe risc propriu în 2014 au fost semnate în țările în faza de preaderare și în țările AAL, iar restul de 9 % în țările din regiunea mediteraneană. În vecinătatea estică (Ucraina – a se vedea mai jos) și Africa de Sud, finanțarea a fost semnată în întregime cu garanție UE.

În 2014, 86 % din împrumuturile semnate cu garanție UE au fost acoperite de o garanție globală (3,6 miliarde EUR), care este utilizată pentru operațiuni suverane și subsuverane, în timp ce 14 % au beneficiat de o garanție împotriva riscurilor politice (0,6 miliarde EUR) pentru operațiunile din sectorul privat.